《读史》
清代·张振凡

东汉尚名节，矫枉或过之。吾观晋王祥，其行何足师。

寒冰岂容晋，陟负非其时。不见姜诗妻，诚感天自遗。

惟孝本庸行，夫岂事诡奇。良由心好名，姑作不情为。

不然临深戒，在彼非不知。守身义孰大，出处偏多疵。

扬雄莽大夫，著书拟《论语》。韩偓拒朱温，诗丽若好女。

两人使不仕，美恶何由著。必谓佻达流，名教非所与。

定论及盖棺，品节悬几许。孰为旋风蓬，孰作中流柱。

圣哲固知人，弗由言貌取。奈何后世士，凭文以荐举。

作者简介：张振凡，字翘彦，号瘦峰，江苏华亭人。有《大吉羊室遗稿》。